125 किमी प्रति घंटा की स्पीड से चल रही हवाएं, भुज में 5 इंच बारिश
Cyclone Biparjoy Landfall Tracking Real-Time LIVE News Update; Follow Cyclone Biparjoy Rainfall Impact, IMD Weather Forecast Latest News, Reports, Satellite Images and Video Footage On Dainik Bhaskar (दैनिक भास्कर)
चक्रवात बिपरजॉय ​​​​​​का गुजरात के तट पर लैंडफॉल हो गया है। तूफान के सौराष्ट्र और कच्छ के तट से टकराने के साथ ही हवा की रफ्तार 125 किमी प्रति घंटे तक पहुंच गई है। मौसम विभाग ने लैंडफाल की पूरी तीव्रता रात में करीब 8 से 10 बजे के बीच रहने का अनुमान जताया था। इस दौरान हवा की रफ्तार 150 किमी प्रति घंटे तक पहुंच सकती है। भुज में 5 इंच तक बारिश हो चुकी है। द्वारका और भुज में बिजली बंद कर दी गई है।
मौसम विभाग ने बताया कि तूफान का लैंडफॉल आधी रात तक जारी रहेगा। कच्छ और सौराष्ट्र के लिए रेड अलर्ट जारी किया गया है। यहां तेज हवाओं के साथ भारी बारिश हो रही है। कई इलाकों में पेड़ और खंभे गिरने लगे हैं। 94 हजार से ज्यादा लोगों को तटीय इलाकों से रेस्क्यू किया गया है। कोस्ट गार्ड ने 15 जहाज और 7 एयरक्राफ्ट तैयार रखे हैं। NDRF की 27 टीमें भी तैनात की गई हैं।
पीएम मोदी ने गुजरात के सीएम भूपेंद्र पटेल से बात की और स्थिति का जायजा लिया। इसके बाद पटेल स्टेट कंट्रोल रूम भी पहुंचे।
दैनिक भास्कर के 18 रिपोर्टर पल-पल की खबरें आप तक पहुंचा रहे हैं...
दैनिक भास्कर के 18 रिपोर्टर गुजरात के सबसे ज्यादा प्रभावित इलाकों में तैनात हैं। वे पल-पल की सबसे सटीक खबरें आप तक पहुंचा रहे हैं। नीचे देखिए तूफान के तट से टकराने के समय गुजरात के हालात...
अब मैप से समझिए बिपरजॉय तूफान का रूट...
25 साल में जून में गुजरात से टकराने वाला पहला तूफान
बिपरजॉय पिछले 25 साल में जून महीने में गुजरात के तट से टकराने वाला पहला तूफान है। इससे पहले 9 जून 1998 को एक तूफान गुजरात के तट से टकराया था। तब पोरबंदर के पास 166 kmph की रफ्तार से हवा चली थी।
बीते 58 साल की बात करें तो 1965 से 2022 के बीच अरब सागर के ऊपर से 13 चक्रवात उठे। इनमें से दो गुजरात के तट से टकराए। एक महाराष्ट्र, एक पाकिस्तान, तीन ओमान-यमन और छह समुद्र के ऊपर कमजोर पड़ गए।
सोमनाथ-द्वारका मंदिर और इलाके के स्कूल बंद
तूफान के चलते सौराष्ट्र-कच्छ तट पर आज और कल भारी से बहुत भारी बारिश होने की आशंका है। इसके चलते सोमनाथ, द्वारका सहित सभी मंदिरों को कल तक दर्शनार्थियों के लिए बंद रखने का फैसला किया गया है। अगले तीन दिन तक इन इलाकों के सभी स्कूल-कॉलेज भी बंद कर दिए गए हैं।
फोटो-वीडियो में देखिए तूफान का असर...
गुजरात के अलावा भी कई राज्यों में तूफान का असर 
मौसम विभाग के अनुसार, गुजरात के अलावा कई अन्य राज्यों में भी इस तूफान का असर देखा जा रहा है। इनमें राजस्थान, महाराष्ट्र, कर्नाटक, लक्षद्वीप, केरल, असम, अरुणाचल प्रदेश, मेघालय शामिल हैं। यहां के कई इलाकों में तेज हवाएं चल रही हैं और बारिश हो रही है।
राजस्थान: जालौर, बाड़मेर में आंधी-बारिश, 24 घंटे में भारी बारिश की चेतावनी 
राजस्थान में बिपरजॉय का असर दिखना शुरू हो गया है। बाड़मेर, जैसलमेर और जालोर में मौसम बदला है। आंधी के साथ बारिश का दौर शुरू हो गया।16 और 17 जून को भारी से अति भारी बारिश का दौर शुरू होगा। जोधपुर संभाग में सबसे ज्यादा असर दिखने का अनुमान है। पूरी खबर यहां पढ़ें...
हरियाणा: दक्षिण हरियाणा में आज से 19 जून तक बारिश के आसार
बिपरजॉय चक्रवात का असर हरियाणा के सिर्फ दक्षिणी हिस्से के जिलों में ही दिखेगा। इसका असर आज से 19 जून तक सबसे ज्यादा दिखाई देगा। इस दिन दक्षिण हरियाणा के छह जिलों में भारी बारिश की चेतावनी चंडीगढ़ मौसम विभाग ने जारी की है। पूरी खबर यहां पढ़ें...
पंजाब: अमृतसर में 129.5MM पानी बरसा, 53 साल पुराना रिकॉर्ड टूटा
बिपरजॉय का असर पंजाब में भी दिखने लगा है। अमृतसर में बीते 24 घंटों में 129.5 MM बारिश रिकॉर्ड की गई है, जिसने 30 जून 1970 को हुई 92.6MM बारिश का रिकॉर्ड भी तोड़ दिया है। बिपरजॉय और वेस्टर्न डिस्टरबेंस के कारण राज्य में 18 जून तक बारिश के आसार हैं। अचानक बादल छाएंगे, बारिश होगी और अगले ही पल धूप खिलेगी। इससे उमस बढ़ेगी। पूरी खबर यहां पढ़ें...
हिमाचल प्रदेश: भारी बारिश, ओलावृष्टि और आंधी का अलर्ट
गुजरात में चक्रवाती तूफान बिपरजॉय के बीच हिमाचल प्रदेश में भी आंधी-तूफान का अलर्ट जारी किया गया है। बिपरजॉय लगभग 145 किमी की रफ्तार से दोपहर तक सौराष्ट्र एवं कच्छ के तटीय क्षेत्र से टकराएगा। वहीं हिमाचल में 40 किलोमीटर तक प्रति घंटा की रफ्तार से आंधी की चेतावनी दी गई है। पूरी खबर यहां पढ़ें...
बिहार: मानसून ठहरा, अगले 5 दिन तक हीट वेव चलेगी
बिहार के कई जिलों में मानसून ने दस्तक जरूर दे दी है, लेकिन बिपरजॉय के कारण बारिश पर ब्रेक लगा है। मानसून पूरी तरह एक्टिव नहीं हो पा रहा है। मौसम विभाग के मुताबिक, दक्षिण बिहार के कुछ जिलों में अगले 4 से 5 दिनों तक हीट वेव की स्थिति बनी रहेगी। तापमान 40 से 44 डिग्री के बीच रहेगा। 18 जून से मौसम में सुधार होने की संभावना है। पूरी खबर यहां पढ़ें...
मध्य प्रदेश: दो दिन और तेज गर्मी, रातें भी गर्म
मानसून की एंट्री से पहले मध्यप्रदेश में दिन और रात दोनों ही तप रहे हैं। जून में खजुराहो में दिन का पारा 45 डिग्री के आंकड़े को छू चुका है, जबकि दतिया, दमोह टीकमगढ़, उमरिया, रीवा, नौगांव और ग्वालियर की रातें सबसे गर्म हैं। मौसम वैज्ञानिकों ने 15 जून की रात में भी टेम्प्रेचर के बढ़ने का अनुमान लगाया है। पूरी खबर यहां पढ़ें...
उत्तर प्रदेश: 10 जिलों में आंधी-बारिश, 16 में हीट वेव अलर्ट
यूपी में आंधी, हल्की बारिश के साथ ही हीटवेट का मौसम विभाग ने अलर्ट दिया है। पश्चिम यूपी के 10 जिलों में आंधी-बारिश को लेकर यलो अलर्ट जारी किया गया है। मौसम वैज्ञानिकों के मुताबिक, इन जगहों पर जहां हवा का दबाव बनेगा। वहां हल्की बारिश हो सकती है। वहीं, पूर्वी यूपी के 16 जिलों में पारा 43°C के पार जा सकता है। यहां हीटवेव का अलर्ट है। पूरी खबर यहां पढ़ें...
पाकिस्तान में अब तक 80 हजार लोगों को राहत शिविरों में भेजा गया
साइक्लोन बिपरजॉय का असर दक्षिणी पाकिस्तान के सिंध प्रांत में भी होगा। ऐसे में प्रशासन ने तटीय इलाकों से 81 हजार लोगों को निकालकर ऊंचे इलाकों में राहत शिविरों में भेज दिया है। प्रशासन ने स्कूलों में 75 राहत शिविर बनाए हैं।
